stanford-oval/wikipedia huggingface dataset:
סיכון נזילות

לקוחות מודאגים צובאים ב-15 בספטמבר 2007 על דלתות הבנק הבריטי נורת'רן רוק - אחד מהבנקים הגדולים הראשונים שקרסו עקב המשבר. הבנק הולאם על ידי ממשלת בריטניה בפברואר 2008
סיכון נזילות הוא האפשרות שבנק לא יוכל לעמוד בהתחייבויותיו למפקידים, עקב התפתחויות לא צפויות, ויאלץ לבצע פעולות מהירות למימוש נכסים במחירי הפסד. במובנו הרחב יותר, סיכון נזילות מתייחס לכל גוף, לאו דווקא בנק, שיש לו התחייבויות, ועלול להגיע למצב של חדלות פרעון עקב אי יכולת לממש את נכסיו במועד הפרעון.
מצב קיצוני של סיכון נזילות הוא התדפקות מפקידים על דלתות בנק בדרישה למשוך את כספם, בזמן שלבנק אין מספיק נכסים נזילים להחזר מיידי של הפיקדונות. מצב זה עלול להתפתח לכדור שלג, ודורש בדרך כלל התערבות מהירה של הרשויות המפקחות.
בישראל, נדרשים הבנקים על ידי המפקח על הבנקים להתייחס לסיכוני הנזילות, תוך דגש על הרכב תיק הנכסים וחשיפתו לסיכוני שוק. כנכסים נזילים מוגדרים מזומנים, פיקדונות באוצר ובבנק ישראל לטווח קצר, ואג"ח ממשלתיות מסוימות.
על הבנקים להקים מערך למעקב אחר פער הנזילות, דהיינו הפער בין הנכסים הנזילים להתחייבויות לטווח הקצר, לרבות השלכות של סיכוני אשראי וסיכונים תפעוליים על הנזילות. כמו כן מוטלת על הבנקים החובה להכין תרחישים מתאימים ולהיערך למשבר נזילות.
חובת הנזילות - נקראת גם "חובת ההשקעה" - ומתייחסת לאחוז מתוך פיקדונות הציבור, אותו חייבים הבנקים, להשקיע בבנק המרכזי, על מנת לשמור על עתודות נזילות. עד שנות התשעים השתמש הבנק המרכזי בישראל בחובת הנזילות גם כמכשיר בהפעלת המדיניות המוניטרית, כיום אין זה כך, ורמתה של חובת הנזילות בישראל זהה לזו שבמדינות המפותחות.
משברי נזילות מפורסמים

בספטמבר 2007, בתחילתו של משבר הסאבפריים, נקלע בנק המשכנתאות הבריטי נורת'רן רוק למשבר נזילות חריף. אף על פי שבאותה עת היו נכסי הבנק גדולים מהתחייבויותיו, אך הבנק לא הצליח ללוות כסף בשוקי הכספים, כדי לממן משיכות מחשבונותיו, עקב חששם של מלווים להלוות כספים לבנקים למשכנתאות. ב-14 בספטמבר משכו מפקידים מבוהלים כמיליארד לירות שטרלינג מהבנק, כ-5% מהפיקדונות בבנק. אתר האינטרנט של הבנק קרס בשל ניסיונות כניסה של לקוחות לחשבונם. בפברואר 2008 הולאם הבנק על ידי ממשלת בריטניה. קריסתו הייתה סנונית ראשונה בשרשרת קריסה של בנקים ברחבי העולם, ובפרט בארצות הברית.
במרץ 2023 נקלע סיליקון ואלי בנק למשבר נזילות, שהוביל להשתלטות של התאגיד הפדרלי לביטוח פיקדונות עליו.
ראו גם

יחס הרזרבה
הערות שוליים

↑  חדשות חוץ, דרמה בארה"ב: הרגולטור סגר את בנק סיליקון ואלי והשתלט על הפיקדונות, באתר כלכליסט, 10 במרץ 2023
| --- | --- |
בקרת זהויות :  GND: 4314333-7
ספריית האנימה

| --- | --- |

 פרטי הערוץ
 מדינה:  ישראל ישראל
 קטגוריה:  אנימה
 תאריך השקה:  11 באפריל 2022
 שפה:  אנגלית, יפנית
 שיטת שידור:  HDTV
 פורמט תמונה:  16:9
 זמינות
 HOT:  ספריית SVOD גם בNEXT TV
 yes:  ספריית SVOD
ספריית האנימה היא ספריית תוכן של סדרות טלוויזיה מסוגת האנימה, אשר זמינה בפלטפורמות ה-SVOD של HOT ו-Yes החל מ-11 באפריל 2022.
היסטוריה

ב-11 במרץ 2022 עלתה לאוויר ספריית אנימה ב-SVOD של חברות התקשורת הישראליות HOT ו-Yes. כחלק מהשקת הספרייה, בכנס הארוקון שהתקיים ב-17 במרץ 2022, נעשה סיקור שלה על ידי יובל סגל, כמו כן היה חדר צפייה עם תכנים ממנה. תחילה הספרייה נקראה ערוץ האנימה, אך לאחר מכן שמה השתנה לספריית האנימה.
ב-4 באפריל 2022 נודע שהספרייה תעלה ב-11 באפריל, כאשר מאז תאריך ההכרזה עד שהספרייה עלתה, פורסמו טריילרים לחלק מהסדרות שיהיו בה ברשתות החברתיות, ביניהן טוקיו גול, אססיניישן קלאסרום, פיוטצ'ר דיירי, מיי ליטל מונסטר ומגאלובוקס. כמו כן, נודע שהסדרות יהיו בדיבוב אנגלי או יפני עם תרגום עברי ושהספרייה תהיה כרוכה בתשלום חודשי.
אנימות הספרייה

| שם האנימה (בתעתיק לעברית) | שם האנימה (ביפנית) | שם האנימה (באנגלית) | שם האנימה (בתרגום לעברית) | תאריך פרסום בספרייה |
| --- | --- | --- | --- | --- |
| טוקיו גול | 東京喰種 | Tokyo Ghoul | שדי טוקיו | 11 באפריל 2022 |
| אססיניישן קלאסרום | 暗殺教室 | Assassination Classroom | כיתת ההתנקשות | 11 באפריל 2022 |
| מיי ליטל מונסטר | となりの怪物くん | My Little Monster | המפלצת הקטנה שלי | 11 באפריל 2022 |
| מגאלובוקס | メガロボクス | Megalobox | אגרוף גדול | 11 באפריל 2022 |
| יונה אוף דה דאון | 暁のヨナ | Yona of the Dawn | זריחתה של יונה | 11 באפריל 2022 |
| קאמיסאמה קיס | 神様はじめました | Kamisama Kiss | נשיקת אל | 11 באפריל 2022 |
| סול איטר | ソウルイーター | Soul Eater | אכלן הנשמות | 11 באפריל 2022 |
| פיוטצ'ר דיירי | 未来日記 | Future Diary | יומן העתיד | 11 באפריל 2022 |
| נו גיים נו לייף | ノーゲーム・ノーライフ | No Game No Life | אין משחק אין חיים | 11 באפריל 2022 |
| נארוטו | ナルト | Naruto | נארוטו | 24 ביולי 2022 |
| וואן פיס | ワンピース | One Piece | וואן פיס | 1 בדצמבר 2022 |
| הייקיו!! | !!ハイキュー | !!Haikyu | כדורעף!! | יפורסם בהמשך |
ראו גם

ערוץ אנימה
הערות שוליים

↑
↑  פוסט שמכריז על הספרייה, ברשת החברתית אינסטגרם, 11 במרץ 2022
↑  טריילר לאנימה "טוקיו גול", ברשת החברתית פייסבוק, 4 באפריל 2022
↑  האנימות בספרייה קרויות בתעתיק העברי שלהן
סקולה דרלייביץ'

| --- | --- |

 לידה:  25 באוגוסט 1884 (יוליאני) Ravni, נסיכות מונטנגרו 
 נרצח:  10 בנובמבר 1945 (בגיל 61) יודנבורג, אוסטריה 
 מדינה:  ממלכת מונטנגרו, ממלכת הסרבים, הקרואטים והסלובנים, ממלכת יוגוסלביה 
 השכלה:  אוניברסיטת זאגרב  הגימנסיה של סרמסקי קרלובצי 
 מפלגה:  Greens, המפלגה הפדרליסטית של מונטנגרו 
 
סקולה דרלייביץ' (מונטנגרית: Секулa Дрљевић‏; 1884–1945) היה פוליטיקאי מונטנגרי, עורך דין, וסופר, ששיתף פעולה עם האוסטשים במהלך מלחמת העולם השנייה.
חייו

בשנים שלפני מלחמת העולם הראשונה שימש דרלייביץ' כפקיד במשרד האוצר של ממלכת מונטנגרו ובשנת 1909 כשר המשפטים וכנציג של שר החינוך בממשלת מונטנגרו.
בין השנים 1912–1913 שימש כשר האוצר ושר הבינוי.
עם כיבושה של ממלכת יוגוסלביה, נפלה מונטנגרו לידי שליטה של איטליה הפאשיסטית.
ביולי 1941 סקולה דרלייביץ' בראש הבדלנים המונטנגרים הקים את "המועצה הזמנית האדמיניסטרטיבית של מונטנגרו" בבירתה הישנה של מונטנגרו, צטינייה (Cetinje). למעשה זו הייתה ממשלה ששתפה פעולה עם האיטלקים. ב-12 ביולי 1941 הכריז דרלייביץ' על הקמת המדינה העצמאית של מונטנגרו.
אנשי דרלייביץ' היו מעורבים במלחמת האזרחים שהשתוללה באזור אל מול הפרטיזנים היוגוסלבים והצטניקים. לעומת זאת רוב אוכלוסיית מונטנגרו תמכה בפרטיזנים שהתנגדו לכיבוש האיטלקי.
באוקטובר 1941, כעבור שלושה חודשים בלבד, כשהבינו האיטלקים כי אין לדרלייביץ' כל תמיכה באוכלוסייה וכי אינו מביא להם תועלת, הם פירקו את ממשלתו. עד להגלייתו של דרלייביץ', לאחר שהאיטלקים רצו לכלוא אותו, הגיע לקרואטיה, לאחר שנמלט מהאיטלקים. לאחר נפילת איטליה הפשיסטית, בשנת 1944, הכריז בקרואטיה על הקמת מדינה עצמאית מונטנגרית, ועל הקמת ממשלה מונטנגרית גולה.
פקודיו של דרלייביץ' באו ברובם מקרב צ'טניקים שחברו לאנטה פאבליץ' במהלך הלחימה בבלקן. הוא נסוג עם כוחותיו לצד כוחות האוסטאשה בכאוס הכללי שהתחולל בבלקנים לקראת סוף המלחמה, והוכרז על ידי אנשיו של טיטו כפושע מלחמה. בסוף 1945 נמצא עם אשתו ביודנבורג, אוסטריה כשגרונו משוסף. בני הזוג כנראה נרצחו בידי שבויים צטניקים.
דרלייביץ' הוא מחבר השיר Oj, svijetla majska zoro, לימים המנון מונטנגרו.
ספריית הדוכסית אנה אמליה

ספריית הדוכסית אנה אמליה (בגרמנית: Herzogin Anna Amalia Bibliothek) היא ספרייה בוויימאר, גרמניה, המאחסנת אוסף נרחב של ספרות גרמנית ומסמכים היסטוריים שמהווה חלק מאתר המורשת העולמית של אונסק"ו ״ויימאר הקלאסית״. ב-2004 שרפה הרסה את האגף הראשי וחלק ניכר מאוסף הספרייה. עד 2015 נמשכה עבודת השיקום של ספרים שחולצו מההריסות.
האולם המרכזי ב״טירה הירוקה״, הבנוי בסגנון רוקוקו, ובמרכזו דיוקן של קרל אוגוסט
אוסף הספרייה כולל כמיליון ספרים, כאלפיים כתבי יד מימי הביניים ומהעת החדשה המוקדמת, כשש מאות רישומים גנאלוגיים, כעשרת אלפים מפות וכארבעת אלפים ספרי תווים. אגף המחקר בספרייה כולל כ-850 אלף ספרים, בדגש על פרסומי ספרות גרמנית. עם האוספים הבולטים שבספרייה נמנה אוסף כתבי שייקספיר הכולל כעשרת אלפים כרכים מיצירותיו. כרך חשוב נוסף באוספי הספרייה הוא תנ"ך מהמאה ה-16 שהיה שייך למרטין לותר.
היסטוריה

המבנה המרכזי בחלל הספרייה מכונה ״הטירה הירוקה״ (Grünes Schloss). הוא נבנה בין 1562 ל-1565 בתכנון האדריכל ניקולאוס גרומן (אנ'). ב-1761 החליטה אנה אמליה, דוכסית בראונשווייג-וולפנביטל שהמבנה ישמש כספרייה, וב-1788 החליטה להעביר לספרייה את אוסף הספרים המלכותי שלה. הדוכסית, שחיפשה מורה פרטי לבנה הדוכס קרל אוגוסט, העסיקה את המשורר, הסופר ומתרגם כתבי שייקספיר כריסטוף מרטין וילנד. כרכי שייקספיר שבהם החזיק וילנד היוו את הבסיס לאוסף השיקספירי של הספרייה.
בפן האדריכלי, הספרייה ידועה בעולם בהיכל הראשי הבנוי בסגנון רוקוקו, שבמרכזו דיוקן של הדוכס קרל אוגוסט.
אחד הפטרונים הידועים של הספרייה היה יוהאן וולפגנג פון גתה, שעבד בה בין 1797 ל-1832. הספרייה כוללת בין היתר את האוסף הגדול ביותר בעולם של ספרי פאוסט, דמות המדען המוכר את נשמתו לשטן מהסיפורת העממית הגרמנית.
ב-1991, באירוע פתיחתה של הספרייה לציבור, שונה שמה מ״הספרייה הדוכסית״ ל״ספריית אנה אמליה״. ב-2001 הורחבה הספרייה למתחם חדש בשם ״כיכר הדמוקרטיה״ (Platz der Demokratie) על מנת לאחסן עוד כמיליון ספרים, ולצד זאת נעשתה עבודת בינוי לחיזוק יסודות המבנה.
ב-2 בספטמבר 2004 אירעה בספרייה שרפה, שבה נהרסו כ-50 אלף ספרים, כ-12,500 מהם נחשבו עותקים ייחודיים שאינם ברי תחליף. 62 אלף ספרים נוספים נפגעו בצורה קשה. כששת אלפים כרכים היסטוריים ניצלו, כולל התנ״ך של מרטין לותר ואוסף כתביו של אלכסנדר פון הומבולדט, על ידי חילוצם מהשרפה. 28 אלף כרכים נוספים לא נפגעו מהשרפה. פריטים נוספים, כמו מסכת המת של פרידריך שילר, נפגעו קשות, ו-35 ציורי שמן היסטוריים נהרסו.
ביוני 2005 פורסם כי עם הכרכים שניצלו מהשרפה נמנו דפי הפריטורה של Alles mit Gott und nichts ohn' ihn, רי"ב 1127, יצירתו של יוהאן סבסטיאן באך משנת 1713 שלא התגלתה עד מאי 2005.
לאחר השרפה שוחזר מבנה הספרייה בעלות של 18.2 מיליון דולר והיא נפתחה מחדש באוקטובר 2007.
גלריה

חדר הקריאה
עבודות ההרחבה של הספרייה, יוני 2002
השרפה שהתרחשה בספרייה, 2 בספטמבר 2004
נזקי השרפה שאירעה בספרייה, 3 בספטמבר 2004 (יום לאחר השרפה)
הערות שוליים

↑  Bibliothek in Weimar restauriert, donaukurier.de, 16 Oct 2007
1 2  Anna-Amalia Library in Weimar, Germany, to reopen in October 2007 after 2004 fire, באתר אונסקו, 18.12.2006
↑  Hilfe für Anna Amalia (אורכב 04.09.2011 בארכיון Wayback Machine)
| --- | --- |
בקרת זהויות :  NLI: 987007262780205171  BIBSYS: 4007253  BnF: cb124434103 (data)  CiNii: DA0919259X  GND: 5038969-5  ISNI: 0000 0001 2195 5357  LCCN: nr94005109  NKC: kn20010711423  NSK: 000722825  SELIBR: 283231  SUDOC: 027584585  VcBA: 494/19396  VIAF: 159332499   WorldCat (עם VIAF): 159332499
סקומברולברקס

| סקומברולברקס |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: מקריני סנפיר
מחלקה:: מקריני סנפיר
סדרה:: דקראים
תת־סדרה:: Scombrolabracoidei
משפחה:: סקומברולברקיים
סוג:: Scombrolabrax
מין:: סקומברולברקס
שם מדעי
 Scombrolabrax heterolepis ‏Roule, 1921

סקומברולברקס (שם מדעי: Scombrolabrax heterolepis מכונה גם "מקרל שחור") הוא מין של דג גרם שוכן-תהומות מסדרת הדקראים שהוא המין היחיד במשפחת הסקומברולברקיים (Scombrolabracidae) ובתת-סדרה Scombrolabracoidei. יש גם חוקרים הרואים בו מין מסדרה עצמאית (Scombrolabraciformes). למרות השם הוא איננו קשור למשפחת הקולייסיים. בעבר היה קשור לתת-סדרות דמויי-דקר ודמויי-מקרל, בהם דגי המקרל והטונה המזכירים אותו.
דג זה מגיע לאורך 30 סנטימטר ומזכיר במראהו את הגמפיליים, הדומים לטונות קוצניות. צבעו חום כהה עד שחור. הוא בעל גוף מוארך וזרים עם ראש גדול ועיניים חסרות אישונים גדולות המותאמות לתנאי חשיכה. הלסתות גדולות ובעלות שיניים גדולות מאמצע הלסת. לדג סנפיר חזה ארוך וסנפירי גב וזנב קצרים אך שריריים. הקשקשים שלו רכים ויכולים להישלף בקלות. בחוליות דג זה ישנם תאים המתפקדים כשלפוחית אוויר, דבר ייחודי לדג זה.
הוא חי בים הפתוח בעומק 100–900 מטר, אך לא נראה הרבה. לעיתים הוא נידוג אך אין לו הרבה חשיבות כלכלית.
הערות שוליים

↑  סקומברולברקס באתר הרשימה האדומה של IUCN
סקומברופידיים

| סקומברופידיים |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: מקריני סנפיר
מחלקה:: מקריני סנפיר
סדרה:: Scombriformes
משפחה:: סקומברופידיים
סוג:: סקומברופס
שם מדעי
 Scombrops ‏טמינק ושלגל, 1845

סקומברופידיים (שם מדעי: Scombropidae) היא משפחת של דגים מסדרת הדקראים. במשפחה זו סוג בודד - סקומברופס ובה שלושה מינים. דגי המשפחה מכונים גם "דגי גנום".
מינים אלה הם קרוביהם של הגרזנוניים והם חיים באוקיינוסים הטרופיים בעומק 200 עד 610 מטרים מתחת פני הים. הם מזכירים מעט דגי מקרל רחבים בעלי שני סנפירי גב וסנפירי שת נמוכים ופרוקים והמכוסים בקשקשים. הדגים בעלי עיניים גדולות המתאימות לראייה בחשיכה. הגדול שבמינים אלה הוא Scombrops boops היכול להגיע לאורך 150 ס"מ ומשקל 16.1 ק"ג.
דגים אלה נידוגים למאכל באזורים שונים בעולם.
מינים

Scombrops boops
Scombrops gilberti
Scombrops oculatus
ספריית דוד ששון

| --- | --- |

 מיקום:  152, Mahatma Gandhi Road, Kala Ghoda, Fort, Mumbai, Maharashtra 400001 
 על שם:  דוד ששון 
 קואורדינטות:  18°55′41″N 72°49′52″E﻿ / ﻿18.927976°N 72.831105°E﻿ / 18.927976; 72.831105
  (למפת מומבאי מוגדלת) ספריית דוד ששון(למפת מומבאי רגילה) ספריית דוד ששון
 
ספריית דוד ששון היא ספרייה מפורסמת ואתר מורשת במומבאי, הודו, בשורת ראמפרט, ממול לקאלה גהודה. בספרייה כ-70,000 ספרים, אוסף גדול של ספרים עתיקים נדירים מאוד, ובה נכתבה הטיוטה הסופית של החוקה ההודית בידי ד"ר ב. ר. אמבדקאר. מיקומה של הספרייה, במרכזו של רובע עסקים, הופך אותה אטרקטיבית לסטודנטים העובדים באזור.
הרעיון של ספריה הממוקמת במרכז העיר נולד במחשבותיו של אלברט ששון, בנו של הפילנתרופ היהודי הבגדדי הנודע דוד ששון. הבניין עוצב על ידי הארכיטקטים ג'יי קמפבל וג'י אי גוסלינג עבור משרד סקוט מקללאנד ושות' במחיר 125,000 רופיות. דוד ששון תרם 60,000 רופיות, והשאר סופק על ידי ממשלת נשיאות בומביי.
הבניין

הבניין, אשר בנייתו הסתיימה ב-1870, בנוי מאבן מלד צהובה, בדומה לקולג' אלפינסטון, לבנייני הצבא והצי ולמלון ווטסון הסמוכים, ומעוצב בסגנון גותי ונציאני. מעל לאכסדרת הכניסה ישנו פסל-ראש של דוד ששון. פסל שיש זה היה מודל העבודה של האמן תומאס וולנר לפסלו של ששון העומד בחזית המדרגות של ספריית דוד ששון. הפסל בחזית המדרגות, שהושלם ב-1865, הוזמן על ידי סר הנרי ברטל פריר, מושל בומביי וחבר אישי של הפסל וולנר. תרומות הגיעו מן הקהילה היהודית, מסוחרים ומחברים באנגליה.
בבניין פועלת גם חנות האופטיקאים לונד ובלוקלי.
היסטוריה

תחילתה של הספרייה בעובדים האירופיים שעבדו במטבעה ובמספנה הממשלתיות אשר פתחו מוסד למכונאות ב-1847 על מנת לספק חינוך טכני למבוגרים וכדי לארגן הרצאות. כאשר רצו לבנות מוזיאון וספריה ב-1863, התגייס דוד ששון, בנקאי מוביל במומבאי, למימון המבנה. הם עבדו בשטחים מושכרים עד שעברו לבניין משלהם תודות לנדיבותו של סר דוד ששון. הבניין קיבל את השם הספרייה וחדר הקריאה על שם דוד ששון.
מצב הספרייה כיום

ב-1996, במסגרת אירוע 150 שנה לספרייה, בוצע גיוס כספים נרחב למימון עבודת טיפול בנזקים שנגרמו לבניין. ב-2004, לאחר שמונה שנים, הסתבר שגם באזורים בהם לא אותרו נזקים ישנו צורך בטיפול דחוף, וגישת השיפוץ השתנתה מתיקונים נקודתיים לטיפול כולל במבנה. לשם כך נדרש תקציב גדול מזה שגויס.
ביולי 2016 הייתה הספרייה עדיין במצב מבני מדורדר, עד כדי טפטוף מים מן התקרה, ועדיין זקוקה לתקציב לשם עבודות שיקום. הספרייה מתקיימת מתרומות ציבור ומדמי חבר, אולם הסכומים אינם מספיקים לשיפוץ. בנוסף לזה קטן לאחרונה מספרם של המנויים-לכל החיים, ונשיא הספרייה, ויוקאנאנד אג'גאונקר התפטר ממשרתו לאחר 25 שנים בתפקיד, לאחר שהוועדה המנהלת של הספרייה דחתה את הצעתו לצרף את עמותת קאלה גהודה למאמץ גיוס הכספים מאחר שזו רצתה לקיים במבנה פסטיבל מטעמה. הבניין שופץ לאחרונה ב-2011
ראו גם

רציפי ששון
הערות שוליים

↑  Sneeha Nair (17 January 2011), "Let Colaba Charm you", Hindustan Times; Retrieved on 25 January 2011.
↑  TIFR Mumbai pages sourced from article by Kaumudi Marathe of Times of India, 12 November 1995.
↑  Steggles, Mary Ann; Barnes, Richard (2011). British Sculpture in India:  New Views and Old Memories. Norfolk: Frontier. p. 206. ISBN 978-1-872914-41-1.
↑  Narayan, Govind (2009). Govind Narayan's Mumbai: An Urban Biography From 1863. Anthem Press. p. 366. ISBN 9781843313052.
↑  http://www.davidsassoonlibrary.com/index.php?action=history
↑  http://indianexpress.com/article/cities/mumbai/mumbai-150-year-old-landmark-david-sassoon-library-lacks-funds-for-its-restoration-2890442/
סיכניים

| סיכניים |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: מקריני סנפיר
מחלקה:: מקריני סנפיר
סדרה:: דקראים
תת־סדרה:: דמויי-בתרן
משפחה:: סיכניים
סוג:: סיכן
שם מדעי
 Siganidae ‏פורסקל, 1775

Siganus guttatus
Siganus lineatus
Siganus puellus
סִכָּנִיִּים או דגי ארנב (שם מדעי: Siganidae) היא משפחת דגים מסדרת הדקראים בתוכה סוג יחיד - סיכן (Siganus) ובו 29 מינים. דגים אלה קיבלו את שמם השני עקב דמיונם לארנבים, בעיקר בעיניהם הקטנות וכן בשפתיים המשורבבות. ואולם לא כל המינים מזכירים במראם ארנבים. הם חיים בעיקר בשוניות אלמוגים טרופיים. תפוצתם העיקרית היא באזור האינדו-פסיפי אך כמה מינים עברו לים התיכון באמצעות הגירה לספסית. הסיכן ההודי והסיכן המשויש הם כמה מהפולשים האגרסיבית ביותר בים התיכון והפכו לדומיננטיים שבין דגי הסלע. הם ניזונים מאצות ובשל כך פוגעים בבית הגידול הטבעי ובמגוון המינים במקומי.
דגים אלה בעלי ראש גדול עם שפתיים קטנות משורבבות ולחלקם פס שחור לאור העיניים (למינים אלה קוראים באנגלית foxfaces - "פני שועל"). אורכם הממוצע 25–35 ס"מ והם בעלי סנפיר גב ארוך הנגמר בציצות קוצים גדולים לקראת הזנב וכן בסנפיר שת גדולים וקוצניים, אשר מכילים ארס. עם זאת הארס לא קטלני לבני אדם.
מינים אלו בעיקרם הם צמחוניים וניזונים מאצות בין האלמוגים. אך חלקם ניזונים גם ממדוזות, מסרקניות ואף מסרטנים קטנים. הסיכניים הם דגי נוי מבוקשים ולפעמים גם דגי מאכל.
בחופי ישראל

במפרץ אילת ארבעה מיני סיכניים: סיכן פצול-זנב (Siganus argenteus), סיכן הכוכבים (Siganus stellatus), סיכן הודי (Siganus luridus) וסיכן משויש (Siganus rivulatus).
שני מינים (הודי, ומשויש) מצוים כיום בחופי הים התיכון, אחר שחדרו דרך תעלת סואץ. השם העממי בישראל לדג זה הוא ארס (אראס) או קומוניסט. הארס פופולרי לדייג בארצינו, ידוע כדג מסוכן ונדרשת בצידתו זהירות רבה מקוצים הגדלים בסנפיריו, מכילים ארס, ועשויים לגרום לפציעה חמורה.
שאלת כשרותו אינה ברורה. וקיים ויכוח בין מומחי הכשרות. הרב יוסף זריצקי כתב שחיפש בכמה מינים ולא מצא קשקשים, מנגד הרב שניאור זלמן רווח הכשיר. וכתב שאמנם קשה למצוא אבל ישנם ובעיקר על גבו
מיון

משפחה סיכניים (Siganidae)
סוג סיכן (Siganus )
מין סיכן פצול-זנב (Siganus argenteus)
מין Siganus canaliculatus
מין Siganus corallinus
מין Siganus doliatus
מין Siganus fuscescens
מין Siganus guttatus
מין Siganus insomnis
מין Siganus javus
מין Siganus labyrinthodes
מין Siganus lineatus
מין סיכן הודי (Siganus luridus)
מין Siganus magnificus
מין Siganus niger
מין Siganus puelloides
מין Siganus puellus
מין Siganus punctatissimus
מין Siganus punctatus
מין Siganus randalli
מין סיכן משויש (Siganus rivulatus)
מין Siganus spinus
מין סיכן הכוכבים (Siganus stellatus)
מין Siganus sutor
מין Siganus trispilos
מין Siganus unimaculatus
מין Siganus uspi
מין Siganus vermiculatus
מין Siganus virgatus
מין Siganus vulpinus
מין Siganus woodlandi
הערות שוליים

↑  מילון בעלי חיים: דגי הגרם (תשע"ב), 2012, באתר האקדמיה ללשון העברית
↑  מחסלי האצות מהים האדום אתר זווית.
↑  מגדיר המינים 'אקופיש'.http://ecofish.co.il/?s=אראס&post_type=creatures
↑  באתר דין
↑  בספרו תולעת שני. וכך ענה באתר מצוות התלויות בארץ
| --- | --- |
בקרת זהויות :  NLI: 987007556196705171
ספריית Z

| --- | --- |


צילום מסך מתוך דף הבית של ספריית Z
 סוג:  ספריית צללים, שיתוף קבצים
 תקופת הפעילות:  2009–הווה (כ־15 שנים)
 הרשמה:  אופציונלית (הכרחית עבור מספר שירותים)
 https://z-library.rs/
ספריית Z (באנגלית: Z-Library או z-lib בעבר: BookFinder) היא ספריית צללים מקוונת המאפשרת גישה למאמרים מדעיים, טקסטים וספרים. היא החלה כמראה של ספריית ג'נסיס, אך גדלה מאז דרמטית. במדד התעבורה של אלקסה, האתר דורג במקום ה-8,182 במדד האתרים הפעילים ביותר באוקטובר 2021. הארגון ללא מטרת רווח, ומתבסס על תרומות. מלבד שיתוף ספרים אלקטרוניים, הפרויקט הרחיב את פעילותו ומפעיל מספר מוקדים אותם הוא מכנה בשם "Z-Points" ברחבי העולם, בהם ניתן לשתף ספרים פיזיים.
הפרויקט הוכרז כלא חוקי במספר תחומי שיפוט, והסטטוס החוקי שלו נתון בוויכוח.
מאפיינים

פעילות האתר ממומנת על ידי תרומות ממשתמשים, שנאספים פעמיים בשנה בחודשים ספטמבר ומרץ בקמפיין התרמה. במהלך השנים, האתר השתמש במספר רב של כתובות כדי לחמוק מחסימה של האתר על ידי הרשויות. בניגוד לספריות צללים אחרות כספריית ג'נסיס, ו-Sci-Hub, לא ידוע רבות על המפעילים, האופרציה או הסטטוס הפיננסי של ספריית Z, שלא פותחת את מסד נתונים שלה לציבור. יחד עם זאת, ארכיונאים הצליחו להעתיק את מסד הנתונים שלה, מלבד הספרים שמקורם בספריית ג'נסיס.
במאמץ למנוע את הכנסת הדומיינים לרשימה השחורה על ידי ספקיות האינטרנט, המיזם השתמש בדומיין נח לזכירה שהכיל רק את דף הבית של האתר ובו רשימה של מספר דומיינים שעובדים בארצות שונות, שחלקם הכילו מספרים והשתנו פעמם רבות, אסטרטגיה שלבסוף לא סייעה לאתר, לאחר שגם אתר הבית בכתובת "z-lib.org" שלו נחסם. ב-2023 יצרה הספרייה דומיין אישי לכל משתמש רשום, כדי להקשות על הרשויות לחסום את הגישה למיזם.
צוות האתר טען במרץ 2019 שבבעלותו שרתים בפינלנד, גרמניה, לוקסמבורג, מלזיה, פנמה, רוסיה, וארצות הברית, וכי גודל מסד הנתונים שלו גבוה מ-200 טרה בייט. באוגוסט 2023, הספרייה השיקה תוסף לדפדפן כדי לסייע במעבר המהיר של האתר בין דומיינים שונים. למיזם יישומון למערכת ההפעלה אנדרואיד, ובוט בטלגרם.
ראו גם

הארכיון של אנה
ספריית ג'נסיס
Sci-Hub
הערות שוליים

1 2 3  Callum Booth, The Pirate Library Mirror wants to preserve all human knowledge… illegally, TNW | Plugged, ‏2022-07-04 (באנגלית)
↑  Rampant ‘Shadow Libraries’ Drive Calls for Anti-Piracy Action, news.bloomberglaw.com (באנגלית)
↑  Z-Library single sign on, web.archive.org, ‏2021-09-15
↑  Z-Library Opens 'Z-Points' Around the World to Share Paper Books * TorrentFreak (באנגלית)
↑  Z-Library Plans to Let Users Share Physical Books Through 'Z-Points' * TorrentFreak (באנגלית)
↑  Leda Manos, 6 Free E-Book Download sites Like Z-Library, and Their Legality - LA Weekly, www.laweekly.com, ‏2022-11-14 (באנגלית אמריקאית)
↑  Blog: Improved full-text search, spring fundraising campaign and unlimited downloads | Z-Library, zlibrary-global.se
↑  Venugopal, Sahana (2022-11-05). "Digital database Z-Library's domains seized by the FBI". The Hindu (בIndian English). ISSN 0971-751X. נבדק ב-2023-11-22.
↑  Datasets - Anna’s Archive, annas-archive.org
↑  Mehak Gupta, Z-Library Alternatives 2022- World's Largest eBook of Z-Lib, All Accessing- Just Walk Through All Information You Need in Daily Life, ‏2022-03-17 (באנגלית אמריקאית)
↑  Z-Library. The world's largest ebook library., web.archive.org, ‏2021-04-01
1 2  Z-Library Raises Tens of Thousands of Dollars to Keep its Pirate Library Running * TorrentFreak (באנגלית)
↑  falastinpress, ! Z-Library project (B-OK.org, BookZZ) – we miss you and we need your help., FALASTIN Press, ‏2019-03-24 (באנגלית)
↑  Z-Library eBook site domains seized by U.S. Dept of Justice, BleepingComputer (באנגלית אמריקאית)
↑  Z-Library Rolls Out Browser Extensions in Anticipation of Domain Name Troubles * TorrentFreak (באנגלית)
↑  Downloading Books from Z. Library on Android Device!-News Online | Concnews says, Step-by-Step Guide: Downloading Books from Z Library on Android Device!, Gadgets Africa, ‏2023-07-03 (באנגלית בריטית)
עבד אל-והאב מדב

| --- | --- |

צילום בשנת 2011
 לידה:  17 בינואר 1946 תוניס, תוניסיה הצרפתית 
 פטירה:  6 בנובמבר 2014 (בגיל 68) הרובע השישה-עשר של פריז, צרפת 
 מדינה:  תוניסיה, תוניסיה הצרפתית, צרפת 
 מקום לימודים:  בית הספר אל-סאדיקיה, אוניברסיטת תוניס, אוניברסיטת פריז-סורבון 
 שפות היצירה:  ערבית, צרפתית 
 צאצאים:  הינד מדב 
 פרסים והוקרה:  פרס מקס ז'אקוב (2002)  פרס פרנסואה מוריאק (2002) 
 
עבד-אל-והאב מדב (בצרפתית: Abdelwahab Meddeb, בערבית: عبد الوهاب المدب; 1946 תוניס - 5 בנובמבר 2014) היה הוגה, סופר, משורר, מסאי, מתרגם ומפיק תוכניות רדיו צרפתי, ממוצא ערבי-תוניסאי. מדב ניהל את כתב העת הבינלאומי והרב-תחומי "דדאל" (Dédale), כיהן כמרצה לספרות השוואתית באוניברסיטת פריז X - נאנטר והפיק את התוכנית השבועית "תרבויות האסלאם" (Cultures d'islam) בערוץ הרדיו הצרפתי "France Culture".
התפרסם במיוחד בביקורתו החריפה של האסלאמיזם והאלימות והקנאות הקשורה אליו. הוא ראה בהם "מחלה של האסלאם" בן זמננו ודגל ברפורמה של הדת והפוליטיקה בחברות הערביות והאסלאמיות באמצעות אימוץ עקרונות החופש והזכות על הגוף, המעוגנות בתרבות המודרנית החילונית המערבית, ושאינן להערכתו מנוגדות למסורות נאורות שהיו קיימות בהיסטוריה של הערבים ושל האסלאם.
שורשים משפחתיים

עבד-אל-והאב מדב נולד בעיר תוניס בשנת 1946 כבן לאם שמוצאה במשפחה תוניסאית בעלת שורשים רחוקים לוביים (טריפוליטנים - דרך הסב, בלחאג') ותימניים (דרך הסבתא בת למשפחת לאסרם) ולאב צאצא למשפחה של נכבדים מלומדים בתוניס, אנשי רוח, חכמי דת ואנשי מסחר.
לדברי הסופר, אבותיו מצד האב נמנו, במאה ה-17, עם המוריסקים שגורשו מספרד לפי הצו מ-1609 של המלך פליפה השלישי. הם מצאו מקלט קודם במרוקו שבה חיו כמאה שנה, ולאחר מכן התיישבו ברבע האחרון של המאה ה-18 בשטח תוניסיה של היום, בזר'ואן ואחר כך בתוניס.
הסב מצד האב, שייח מוכתאר מדב, היה מורה (מודאריס) (מֻדַרִס) לחכמת קריאת הקוראן (עֻלֻם אל-קיראעאת) באוניברסיטת אז-זיתונה העתיקה, ואבי הסופר, השייח מוסטפא מדב, תאולוג (עאלם), היה פרופסור למשפט מוסלמי (אוּצוּל אל-פיקה) באותה האוניברסיטה. בשנות ה-1930 הוא היה ידוע גם כמשורר, שקיבל השראה מהקבוצה הקהירית "אפולו".